利華古遜2比0贏韋斯咸 曼聯心淡!
2024年04月12日 09:00
東網電視
更多新聞短片
利華古遜全場圍攻韋斯咸。(Getty Images)
周五(12日)凌晨歐霸盃8強首回合「德英大戰」,利華古遜展現「德甲1哥」本色,主場以2比0擊敗韋斯咸,晉級形勢大好。今場比賽亦關乎德甲同英超競爭下季「歐聯第5席」,經過今輪歐洲賽後,德甲將同英超嘅分數差距拉開,曼聯想搶第5名踢歐聯嘅美夢未必可以實現。
利華古遜今場壓住韋斯咸狂攻,埋門紀錄係32對1,不過主隊就射極唔入,直到83分鐘先由莊拿斯荷夫曼打破僵局,補時1分鐘再由邦尼菲斯頭槌頂成2比0,帶住2球優勢作客韋斯咸好踢好多。利華古遜下場聯賽贏波就喺德甲封王,德盃亦已殺入決賽,大有機會成為「3冠王」。
利物浦同韋斯咸喺歐霸盃齊輸波,阿仙奴同曼城喺歐聯亦只係打和,今輪英超只有維拉喺歐協聯2比1贏里爾搶分。利華古遜今場為德甲直接K.O英超球隊後,最新積分排名係意甲(18.714)、德甲(16.928)同英超(16.875)。隨住利物浦同韋斯咸面臨出局,英超原有嘅「仍然參賽」隊數優勢隨時消失,超越德甲唔樂觀。